wickkiey/tamil-wikipedia-chunked huggingface dataset:
# கோவிந்தாஜீ கோயில்

## கட்டுமானம்

இக்கோயிலானது தங்கத் தகடுகள் வேயப்பட்ட இரண்டு குவிமாடங்கள், ஒரு பெரிய, உயரமான *மண்டபம்* ( Meitei ) அல்லது சபை மண்டபம் ஆகியவற்றுடன் நடுத்தர அளவில் அமைந்துள்ளது. *கர்பகிருகத்தில்* கோவிந்தாஜி ( கிருட்டிணன் ) மற்றும் இராதை ஆகியோர் முதன்மை தெய்வங்களாக உள்ளனர். கருவறைக்கு இருபுறமும் வடக்கு, தெற்கு என இரு சந்நிதிகள் அமைக்கபட்டுள்ளன. அவற்றில் மூலவருக்கு தெற்கு பக்கச் சந்நிதி கிருட்டிணரும், பலராமருக்கும் அமைக்கபட்டுள்ளது. வடக்குப் பக்க சந்நிதியானது ஜகன்னாதருக்கும், சுபத்திரை மற்றும் பாலபத்திரர் ஆகியோருக்கும் அமைக்கபட்டுள்ளது. கோவில் மிகவும் நேர்த்தியாக அமைக்கபட்டுள்ளது. இது ஒரு அழகிய இடத்தில் கட்டப்பட்டுள்ளது. வளாகத்தைச் சுற்றி நன்கு பராமரிக்கப்பட்டுவரும் தோட்டம் அமைந்துள்ளது. கோவிலின் அருகாமையில் ஒரு சிறிய குளம் உள்ளது. மேலும் சுற்றிலும் உயரமான மரங்கள் வரிசையாக நடப்பட்ட ஒரு பெரிய திறந்தவெளி உள்ளது.
# கோவிந்தாஜீ கோயில்

## கட்டுமானம்

### முக்கிய கோவில்

இக்கோயில் அரண்மனை போன்று மூன்று வாயில்களுடன், உயரமான மேடையமைப்பின் மீது சதுர வடிவில் கட்டப்பட்டுள்ளது. இது ஒரு வெள்ளை மாளிகை போல காட்சியளிக்கிறது. கருவறையைச் சுற்றி ஒரு பிரகாரம் அமைக்கபட்டுள்ளது. கோயிலின் மேலே இரண்டு குவிமாடங்கள் உள்ளன. ஒவ்வொரு குவிமாடத்தின் உச்சியிலும் ஒரு கலசம் உள்ளது. கலசத்தின் மேல் வெள்ளைக் கொடி ஏற்றப்பட்டுள்ளது. இரண்டு குவிமாடங்களின் மேற்பரப்பும் தங்கத் தகடுகளால் வேயப்பட்டுள்ளன. கோயில் நுழைவாயில் கிழக்கு நோக்கி உள்ளது. கோயில் செங்கல் மற்றும் சாந்து கொண்டு கட்டப்பட்டுள்ளது. மையத்தில் உள்ள கருவறையில் இராதையுடன் கோவிந்தாஜியின் உருவம் அமைக்கபட்டுள்ளது. அதன் அருகில் உள்ள வடக்கு அறையில் ஜகன்னாதர், சுபத்திரை , பாலபத்திரரின் உருவங்கள் நிறுவப்பட்டுள்ளன. அப்படியே தெற்கு அறையில் பாலபத்திரர், கிருஷ்ணரின் உருவங்கள் உள்ளன. கோவிந்தாஜி மற்றும் இராதையின் உருவங்கள் முதலில் ஒரு சிறப்பு மரத்தால் செதுக்கப்பட்டு, மீதமுள்ள மரத்தில் ஜெகன்னாதர், சுபத்திரை, பாலபத்திரர்வின் ஆகியோரின் உருவங்கள் செய்யப்பட்டுள்ளன. இருப்பினும், கிருஷ்ணர் மற்றும் பலராமரின் உருவங்கள் வண்ணமயமாக பிளாஸ்டர் ஆஃப் பாரிசால் ஆனவை.
# கோவிந்தாஜீ கோயில்

## வழிபாடு

கோவிலில் கடைபிடிக்கப்படும் தினசரி வழிபாட்டு முறையானது, காலை மற்றும் மாலை வேளைகளில் சம்பிரதாயமாக செய்யப்படுகிறது. பக்தர்களால் கடுமையான ஆடைக் கட்டுப்பாடு மிகவும் ஒழுக்கமாக கடைபிடிக்கப்படுகிறது. கோயிலுக்குப் பக்கத்தில் உள்ள மணிக் கூண்டு கோபுரத்தில் உள்ள பெரிய கோயில் மணி அடிக்கப்படும்போது கோயில் கதவுகள் திறக்கப்படுகின்றன. இது நீண்ட தொலைவுக்கு கேட்கிறது. சடங்கு சங்குகள் ஊதும்போது கருவறைக்கு கருவறைக்கு முன்னால் உள்ள பிரதான திரை கதவு திறக்கப்பட்டு கருவறையில் உள்ள முக்கிய தெய்வ உருவங்களை பாக்தர்களின் தரிசனத்துக்கு காட்டுகின்றனர். பிரதான சன்னதியின் இருபுறமும் பக்தர்கள் வரிசையில் நிற்க, பெண்கள் ஒருபுறமும், ஆண்கள் மறுபுறமும் வரிசையில் நிற்கின்றனர். இங்கு வழிபாடு செய்ய வரும் ஆண்கள் வெள்ளை நிற சட்டை, குர்த்தா அல்லது வேட்டி மட்டுமே அணிந்து வர வேண்டும், அதே நேரத்தில் பெண்கள் பாரம்பரிய *பூங்கோ* ஃபனேக் மற்றும் *இன்னாஃபி,* சல்வார்-கமீஸ், புடவை ஆகியவற்றை அணிந்துவரவேண்டும். பெண்கள் பித்தளை தட்டில் மணியுடனோ அல்லது அது இல்லாமலோ தெய்வத்திற்கு பூசைப் பொருட்களை எடுத்துச் செல்கிறனர். முக்கிய வழிபாடு நேரங்களில் கோயிலில் நிரந்தரமாக பணியமர்த்தபட்டுள்ள இசைக்கலைஞர்கள் இசைப்பார்கள். மணிப்பூரின் ஒரு இனக்குழுவினரான மெய்தீஸ், இந்தக் கோயிலின் தீவிர பக்தர்கள்.
# கோவிந்தாஜீ கோயில்

## கோயில் நிர்வாகம்

1949 ஆம் ஆண்டுவரை கோயில் மன்னர் குடும்ப பராமரிப்பிலேயே இருந்தது. 1949 ஆண்டு மணிப்பூர் இணைப்பு ஒப்பந்தத்தின் பிரிவு II இன் படி இந்திய விடுதலைக்குப் பிறகு மணிப்பூர் இந்தியாவின் ஒரு பகுதியாக மாறியது. இதன் பிறகு கோயில் மாநில அரசின் வசம் வந்தது. பிறகு பூசகர் மற்றும் நகரத்தின் முக்கிய நபர்கள் உள்ளடக்கிய ஒரு குழுவால் நிர்வகிக்கப்படுகிறது. இக்க்ழுவின் தலைவராக மணிப்பூர் முதல்வர் உள்ளார்.
# கோவிந்தாஜீ கோயில்

## திருவிழாக்கள்

நடனம்]]
இங்கு மிகவும் கோலாகலமாக நடைபெறும் முக்கியமான திருவிழாக்களாக ஆவணி மாதத்தில் நடைபெறும் ஜன்மாஷடமி மற்றும் சூன்-சூலை மாதங்களில் நடைபெறும் காங் ( தேரோட்டம் ) ஆகும். இந்த விழாக்களில் ஏராளமான பக்தர்கள் கலந்து கொள்கின்றனர். கோவிலின் வளாகத்தில் நடைபெறும் மற்ற முக்கியமான நிகழ்ச்சிகளாக மணிப்பூரின் நடன வடிவமான ரசலீலை, ஹலங்கர் ( ஹோலி பண்டிகை ), பெப்ரவரியில் பசந்த பூர்ணிமா, அக்டோபரில் கார்த்திகை பூர்ணிமா ஆகியவை உற்சாகத்துடன் நடத்தப்படுகின்றன. ராசலீலை என்பது மன்னர் ஜெய் சிங்கால் தொடங்கப்பட்ட ஒரு நடன வடிவமாகும். இந்த நடன வடிவில், நடனக் கலைஞர்கள் அணியும் பாவாடை ஜெய் சிங்குக்கு கனவில் தெரியவந்தது. இறைவன் இதேபோன்ற ஆடையை அணிந்து அவருக்கு முன் தோன்றி, அவரை கோயில் கட்டும்படி அவரை வழிநடத்தினார். பாரம்பரிய உடையில் ஏராளமான கோபியர் கோயிலின் உற்சவர் சிலையைச் சுற்றி நடனமாடும் ராசலீலை ஒரு பெரிய காட்சி விருந்தாக இருக்கும். இதற்காக கோயில் உற்சவர் சிலையானது புனித இடமான கைனாவில் உள்ள மைதானத்திற்கு கொண்டு வரப்படும். கைனா என்னும் இடமானது, &nbsp;இம்பாலில் இருந்து 29 கி.மீ. தொலைவிலு உள்ளது. இதுதான் மன்னர் ஜெய் சிங்கின் கனவில் கிருஷ்ணர் கனவில் வந்து தனது உருவத்தை பலா மரத்தில் செதுக்கி கோயில் அமைக்கும்படி சொன்ன இடமாகும்.
# கோவிந்தாஜீ கோயில்

## புதுப்பித்தல்

இந்தக் கோயிலும், மண்டபமும் 2012 நவம்பர் முதல் புதுப்பிக்கப்பட்டு வருகிறது. புதுப்பிப்பதற்காக அகற்றப்பட்ட குவிமாடங்களின் மீதான பொற்தகடுகள் 2013 ஆகத்தில் மீண்டும் வேயப்பட்டன. பொற்தகடுகள் 30 கிலோகிராம் எடையில் செய்யபட்டதாக கூறப்படுகிறது. மண்டபமும் புதுப்பிக்கப்பட்டு வருகிறது. கோவிலில் தரையில் ஓடுகள் பதிக்க முன்மொழியப்பட்டது. புனரமைப்புக்கான மொத்த செலவு 8 கோடி ரூபாய் என மதிப்பிடப்பட்டுள்ளது.
# கோவிந்தாஜீ கோயில்

## மேலும் பார்க்கவும்

- சனமாகி கோயில்
- இயாங்தாங் இலாய்ரெம்பி கோயில்
# தாக்கரே பூனைப்பாம்பு

**போயிகா தாக்கரேய்** (*Boiga thackerayi*) அல்லது **தாக்கரே பூனைப்பாம்பு** என்பது மரத்தில் வாழக்கூடிய, பெரும்பாலும் வனப்பகுதியில் நீரோடைகளுக்கு அருகில் காணப்படும் *போயிகா* பேரினத்தினைச் சேர்ந்த சிற்றினம் ஆகும். இது இரவில் சுறுசுறுப்பாக இருக்கும் இரவாடுதல் வகையின. இது பின்பக்க கோரைப்பற்கள் கொண்டது. இந்த பாம்பு மூன்று அடி நீளம் வரை வளரும் என அறியப்படுகிறது. தாக்கரே பூனைப்பாம்பு இந்தியாவின் மேற்குத் தொடர்ச்சி மலையில் காணப்படும் அகணிய உயிரி.
# தாக்கரே பூனைப்பாம்பு

## சொற்பிறப்பியல்

இந்தியாவினைச் சேர்ந்த வனவிலங்குப் பாதுகாவலரும் ஆய்வாளருமான தேஜசு தாக்கரேயின் நினைவாக *தாக்கரேய்* என இதன் சிற்றினப் பெயர் கொடுக்கப்பட்டுள்ளது.
# தாக்கரே பூனைப்பாம்பு

## புவியியல் வரம்பு

*போய்கா தாக்கராய்* இந்தியாவின் மேற்கு மகாராட்டிராவில் உள்ள சாத்தாரா மாவட்டத்தில் உள்ள கொய்னா பகுதியில் காணப்படுகிறது.
# தாக்கரே பூனைப்பாம்பு

## உணவு

இது ஹுமாயூனின் இரவு தவளையின் (*நிக்டிபேட்ரச்சசு ஹுமாயூனி*) முட்டைகளை உண்கிறது. மேற்குத் தொடர்ச்சி மலைகளில் காணப்படும் பூனைப் பாம்புகளில் தாக்கரே பூனைப்பாம்பின் நடத்தை இதுவரை அறியப்படவில்லை.
# நாய்ப்பல் பூனைப்பாம்பு

**நாய்ப்பல் பூனைப்பாம்பு** என்பது (*போயிகா சைனோடான்*-***Boiga cynodon***) பூனைப்பாம்பு சிற்றினம் ஆகும். இது ஆசியாவில் சொந்தமான காணப்படும் பின்புற-பற்கள் கொண்ட கொலுப்ரிடே பாம்புகளில் இரவாடுதல் வகைச் சிற்றினமாகும் .
# நாய்ப்பல் பூனைப்பாம்பு

## விளக்கம்

நாய்ப்பல் பூனைப்பாம்பு மிகப் பெரிய பாம்பு அளவிலான பாம்பு ஆகும். இது 2 மீட்டர் நீளம் வரை வளரக்கூடியது. மேல் தாடை மற்றும் கீழ் தாடையின் முன் பற்கள் வலுவானதாக விரிவடைந்து காணப்படும்.  
உடல் மெல்லியதாகவும் பக்கவாட்டில் சுருக்கப்பட்டதாகவும் இருக்கும். முதுகுப்புறமாகச் சிவப்பு-பழுப்பு அல்லது அடர் பழுப்பு நிற குறுக்கு பட்டைகள் கொண்டது. தலையின் ஒவ்வொரு பக்கத்திலும் கண்ணுக்குப் பின்னால் ஒரு இருண்ட கோடு காணப்படும். வயிற்றுச் செதில்கள் வெண்மையுடன், அடர் பழுப்பு நிறத்துடன் பளிங்கு போன்று காணப்படும்.  
மென்மையான முதுகு செதில்கள் நடுப்பகுதியில் 23 அல்லது 33 வரிசைகளில் அமைக்கப்பட்டிருக்கும். முதுகெலும்பு வரிசையில் உள்ளவை வலுவாகப் பெரிதாக உள்ளன. வயிற்றுப்புற தகடுகள் 248–290 வரையும் வால் பக்கத்தகடுகள் சப்காடல்கள் 114–165 வரையும் காணப்படும்.
# நாய்ப்பல் பூனைப்பாம்பு

## உணவு

நாய்ப்பல் பூனைப்பாம்பு, முக்கியமாகச் சிறிய பறவைகள் மற்றும் பறவை முட்டைகளை உண்கிறது. பல்லிகள் மற்றும் சிறிய வெளவால்களையும் உணவாக எடுத்துக் கொள்ளலாம்.
# நாய்ப்பல் பூனைப்பாம்பு

## இனப்பெருக்கம்

நாய்ப்பல் பூனைப்பாம்பு முட்டையிட்டு இனப்பெருக்கம் செய்யக்கூடிய சிற்றினமாகும். பாலின முதிர்ந்த பெண் பாம்பு ஒரு முறை 6 முதல் 12 முட்டைகளை இடுகின்றன.
# நாய்ப்பல் பூனைப்பாம்பு

## புவியியல் வரம்பு

- இந்தோனேசியா (பாலி, பாங்கா, பெலிதுங், போர்னியோ, புளோரஸ், ஜாவா, கலிமந்தன், மென்டவாய் தீவுக்கூட்டம், நியாஸ், ரியாவ் தீவுக்கூட்டம், சுமத்ரா, சும்பாவா)
- மலேசியா (மலாயா மற்றும் கிழக்கு மலேசியா), புலாவ் டியோமன்
- பிலிப்பைன்ஸ் தீவுகள் (பசிலன், குலியோன், தினகட், லெய்டே, லூசோன், மிண்டானோ, போஹோல், பலவான், பனாய், பொலிலோ, சமர், சிபுடு, சுலு தீவுக்கூட்டம் )  
- சிங்கப்பூர்
- தாய்லாந்து
# புத்தேரி

**புத்தேரி** என்பது இந்தியா தீபகற்பத்தில் தமிழ்நாடு மாநிலத்தின் கன்னியாகுமரி மாவட்டத்திலுள்ள ஒரு புறநகர்ப் பகுதியாகும். காலஞ்சென்ற கவிமணி தேசிக விநாயகம் பிள்ளையின் மனைவி புத்தேரி ஊரைச் சேர்ந்தவர்.  
கடல் மட்டத்திலிருந்து சுமார் 49 மீட்டர் உயரத்தில் அமைந்துள்ள புத்தேரி பகுதியின் புவியியல் ஆள்கூறுகள், (அதாவது, 8°13'00.5"N, 77°25'58.4"E) ஆகும். நாகர்கோவில், பூதப்பாண்டி, தோவாளை, இறச்சகுளம், திருப்பதிசாரம், தேரேகால்புதூர் மற்றும் வடசேரி ஆகியவை புத்தேரி பகுதிக்கு அருகிலுள்ள முக்கிய புறநகர்ப் பகுதிகளாகும்.  
போக்குவரத்து நெரிசலைக் குறைக்க, சுமார் ரூ. 21.40 கோடியில், புத்தேரியில் இரயில்வே மேம்பாலம் ஒன்று கட்டப்பட்டுள்ளது.  
புத்தேரியில் பெரிய குளம் ஒன்று உள்ளது. இதில் படகு சவாரி செய்யவும், இதன் கரையை அழகுபடுத்தி, நடைபாதை வசதிகள் ஏற்படுத்துதல், இருசக்கர வாகனங்கள் செல்ல வசதிகள் செய்தல் போன்ற சேவைகளை வழங்கி, நவீனப்படுத்தவும் மாநகராட்சி சார்பில் திட்டமிடப்பட்டுள்ளது.  
புத்தேரியிலுள்ள நயினார் யோகீஸ்வரமுடையார் கோயில், கிருஷ்ணசுவாமி கோயில், இரவி விநாயகர் கோயில், வீரகாளியம்மன் கோயில், மற்றும் மரகத விநாயகர் கோயில் ஆகியவை தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்கி வருகின்றன.  
புத்தேரி பகுதியானது, நாகர்கோவில் (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021-ஆம் ஆண்டு நடத்தப்பட்ட தேர்தலில் வெற்றி பெற்றவர் எம்.ஆர். காந்தி ஆவார். மேலும் இப்பகுதி, கன்னியாகுமரி மக்களவைத் தொகுதி சார்ந்தது. இதன் மக்களவைத் தொகுதி உறுப்பினராக விஜய் வசந்த், 2019-ஆம் ஆண்டு நடத்தப்பட்ட தேர்தலில் வெற்றி பெற்றார்.
# சிரோய் ஆம்பல் திருவிழா

**சிரோய் ஆம்பல் திருவிழா (Shirui Lily Festival** என்பது ஆண்டுதோறும் மணிப்பூர் மாநில அரசாங்க சுற்றுலாத் துறையினரால் அதிகாரப்பூர்வமாக நடத்தப்படும் கலாச்சார திருவிழாவாகும். 2016 க்கு முன்னதாக மணிப்பூர் மாநில உக்ருல் மாவட்டத்தில் உள்ள சிரோய் கிராமத்தின் உள்ளூர் மக்களால் மட்டுமே கொண்டாடப்பட்டு வந்த இந்த விழாவானது, 2017 ஆம் ஆண்டு முதல் மாநில அரசாங்கத்தால் அரசு விழாவாக அறிவிக்கப்பட்டு ஐந்து நாட்கள் விமரிசையாக கொண்டாடப்பட்டு வருகிறது. 2020 மற்றும் 2021 ஆண்டுகளில் கோவிட் தொற்று காரணமாக இவ்விழா கொண்டாடப்படவில்லை.
# சிரோய் ஆம்பல் திருவிழா

## வரலாறு

மணிப்பூரில் மட்டுமே காணக்கூடிய அரிய மற்றும் அழிந்துவரும் மலரான சிரோய் ஆம்பல் மலரானது மணிப்பூரில் உள்ள சிரோய் மலைகளின் உச்சியில் மட்டுமே வளரும், உலகில் வேறு எங்கும் மீண்டும் நடவு செய்ய முடியாது. சிரோய் ஆம்பல் அல்லது **லிலியம் மேக்லினே** என்றும் அழைக்கப்படும் ஒரு அரிய இளஞ்சிவப்பு வெள்ளை மலர், மணிப்பூரின் இம்பாலில் இருந்து சுமார் 83 கிலோமீட்டர் தொலைவில் உள்ள உக்ருல் மாவட்டத்தில் உள்ள சிரோய் மலைத்தொடரில் மட்டும் காணப்படுகிறது. 1946 ம் ஆண்டு தாவரவியல் மாதிரிகளைச் சேகரிக்கும் போது இம்மலரைக் கண்டறிந்த டாக்டர் ஃபிராங்க் கிங்டன் வார்டின் மனைவி ஜீன் மாக்லின் நினைவாக இந்தப் பூவுக்குப் பெயரிடப்பட்டது. உலகின் முன்னணி தோட்டக்கலை அமைப்புகளில் ஒன்றான ராயல் தோட்டக்கலை சங்கம் 1948 இல் இலண்டனில் நடந்த மலர் கண்காட்சியில் சிரோய் ஆம்பல் மலருக்கு அதன் மதிப்புமிக்க தகுதி விருதை வழங்கி கௌரவப்படுத்தியது. மேலும், இந்த மலரின் நினைவாக இந்திய அஞ்சல் துறையால் தபால் தலை வெளியிடப்பட்டுள்ளது.  
சிரோய் ஆம்பல் செடி சுமார் ஒரு அடி உயரம் கொண்டதாகும். அதன் பூ மணியின் வடிவத்தை ஒத்திருக்கிறது. இது ஒவ்வொரு ஆண்டும் ஏப்ரல் முதல் ஜூன் வரையிலான மாதங்களில் மட்டுமே பூக்கும். உக்ருல் மாவட்டத்தின் சிரோய் மலையின் பரந்து விரிந்த மலைத்தொடரில் இந்த ஆம்பல் பூக்கும் காலங்களில் பிரகாசமான ஆம்பல் மலர்களால் சூழப்பட்ட அழகிய காட்சி காண்போரின் மனதைக் கொள்ளை கொள்ளும் என்பதில் ஐயமில்லை.  
அழிந்து வரும் பட்டியலில் உள்ள இம்மலர்கள் பூக்கும் மாதங்களில், மணிப்பூர் மாநில மலர் என அரசாங்கத்தால் அறிவிக்கப்பட்ட இம்மலரைப் பற்றிய விழிப்புணர்வை பரப்புவதையும் அதை அழிந்து விடாமல் பாதுகாப்பதையும் நோக்கமாகக் கொண்டு இவ்விழா முதன்மையாக அனுசரிக்கப்படுகிறது. இந்தத் திருவிழா பல்வேறு சமூகங்கள் மற்றும் பழங்குடியின மக்கள் ஒன்று கூடுவதற்கும், மணிப்பூரின் மிக உயரமான மலைவாசஸ்தலமான, அழகிய உக்ருல் மாவட்டத்தை ஆராய்வதற்கும், இங்கு வசிக்கும் தங்குல் நாகா பழங்குடியினரைப் பற்றிய ஆழமான பார்வைகளைப் பெறுவதற்கும் ஒரு வாய்ப்பை வழங்குகிறது. சிரோய் மலைகளில் ஏறுவது மணிப்பூரின் மிகவும் சுவாரஸ்யமான மலையேற்றங்களில் ஒன்றாகவும் அரிய ஆம்பல் மலரைக் காணும் வாய்ப்பாகவும் இயற்கை மற்றும் சாகச ஆர்வலர்களின் கண்களுக்கு விருந்தாகவும் உள்ளது..
# சிரோய் ஆம்பல் திருவிழா

## திருவிழா நடைபெறும் இடங்கள்

மாநில அரசாங்கத்தால் அரசு கலாச்சார விழாவாக அறிவிக்கப்பட்ட பின்பு மூன்று இடங்கள் இவ்விழாக்களை கொண்டாடுவதற்காகத் தேர்ந்தெடுக்கப்பட்டது.
- உக்ருல்
- சிரோய்
- கங்குய்
# சிரோய் ஆம்பல் திருவிழா

## நிகழ்வுகள்

### முதலாம் நிகழ்வு

2017 ஆம் ஆண்டு நடைபெற்ற இவ்விழாவின் முதல் நிகழ்வு, மே 16 முதல் 20 ஆம் தேதி வரை 5 நாட்கள் நடைபெற்றது. நேரடி இசை நிகழ்ச்சிகள், நாட்டுப்புறப் பாடல்கள், பாரம்பரிய நடனம், உள்நாட்டு விளையாட்டுகள் மற்றும் போட்டிகள், கலை மற்றும் கைவினைக் கண்காட்சிகள், இன உணவுக் கடைகள் மற்றும் கைவினைப் பொருட்கள் விற்பனையாளர்கள் என விதவிதமான நிகழ்ச்சிகளை
தொடர்ந்து நடத்தி மணிப்பூர் மாநிலத்தின் பாரம்பரிய மற்றும் கலாச்சார நிகழ்ச்சிகளை வெளிப்படுத்தி கொண்டாடப்பட்டது.
# சிரோய் ஆம்பல் திருவிழா

## நிகழ்வுகள்

### இரண்டாம் நிகழ்வு

2018 ஆம் ஆண்டில், ஆம்பல் திருவிழாவின் இரண்டாவது நிகழ்வு ஏப்ரல் மாதத்தில் 24 முதல் 28 ஆம் தேதி வரை மிகப் பெரிய அளவில் கொண்டாடப்பட்டது. முதல் நாளில் சிரோய் குழுவின் **தி ஷிருய் லில்லி(சிரோய் ஆம்பல்)** பாடலுடன் இது வாங்கயன் மைதானத்தில் ஆரம்பிக்கப்பட்டது. Tingtell திரைப்படத்தின் 'HaoLaa' நிகழ்ச்சி, ஷிருய் கிராண்ட் பிரிக்ஸ் போட்டி, டவுன்ஹில் ரேஸ் டிராபி, கிராஸ் கன்ட்ரி எண்டிரோ ரேஸ் மற்றும் மிஸ் ஸ்பிரிங் போட்டி ஆகியவை அடுத்தடுத்த நாட்களில் குறிப்பிடத்தக்க நிகழ்வுகளாக நடந்தது. மலர் கண்காட்சி, ஷுமாங் லீலா, கபுய் நடனம், மாவோ நடனம், தங்குல் நடனம், மணிப்பூரி மெல்லிசை, மலையேற்றப் போட்டி போன்ற பல்வேறு நிகழ்ச்சிகள் விழாவின் இறுதி நாள் வரை உயர்ப்புடன் வைத்திருந்தன. ஷிராக் இசைக்குழு போட்டியில் இந்தியாவின் வடகிழக்கு பகுதிகளில் இருந்து பல இசைக்குழுக்கள் பங்கேற்றன. அமெரிக்காவில் இருந்து குயின்ஸ்ரிச் மற்றும் ஸ்டீல் ஹார்ட் ஆகிய இரண்டு சர்வதேச இசைக்குழுக்களும் இவ்விழாவில் உள்ளூர் குழுக்களுடன் போட்டி போட்டது இவ்விழாவின் வெற்றிக்கு நல்லதொரு சான்றாகும்..
# சிரோய் ஆம்பல் திருவிழா

## நிகழ்வுகள்

### முன்றாம் நிகழ்வு

தொடர்ந்த இரண்டு நிகழ்வுகளின் பெரிய வெற்றிகளுக்கு பிறகான மூன்றாம் நிகழ்வு 2019 ம் ஆண்டு அக்டோபர் 16 முதல் 19 வரை நான்கு நாட்கள் நடைபெற்றது. ராக் இசைக்குழுக்கள், பாஸ்டன், மாசசூசெட்ஸ், யுனைடெட் ஸ்டேட்ஸில் இருந்து எக்ஸ்ட்ரீம் மற்றும் ஸ்காட்லாந்தின் டன்ஃபெர்ம்லைனில் இருந்து நாசரேத் ஆகியவை சிரோக்கின் ஆம்பல் விழாவில் பங்கெடுத்தன.
ஷிராக்கில் தலையிடுகின்றன. இந்த ஆண்டு திருவிழா பல்வேறு பிரபலமான இசைக்குழுவினர்களின் பங்களிப்போடு ஒரு பெரிய மைல்கல்லை அடைந்தது.
# சிரோய் ஆம்பல் திருவிழா

## நிகழ்வுகள்

### நான்காம் நிகழ்வு

கோவிட் பெருந்தொற்றின் காரணமாக 2020 மற்றும் 2021 ஆண்டுகளில் நடத்தப்படாமலிருந்த இவ்விழா நான்காம் நிகழ்வாக 2022ம் ஆண்டு மே 25 ஆம் தேதி தொடங்கி 28 ஆம் தேதி வரை நடைபெற்றது. இசைக்கலைஞர்களுக்கான **சி-ராக்**  
சமையல் கலைஞர்களுக்கான **சி-செஃப்** மற்றும் அழகுப்போட்டியான **மிஸ் ஸ்பிரிங் பேஜண்ட்** போன்ற வாடிக்கையான நிகழ்ச்சிகளோடு கலை மற்றும் கைவினைப்பொருட்கள் கண்காட்சிகள், இன உணவு உணவகங்கள் மற்றும் முகாம், பைக்கிங் மற்றும் பல சாகச நிகழ்ச்சிகளும் நடைபெற்றது.
# பரங்கிமலை (மலையாளத் திரைப்படம்)

**பரங்கிமலை** (*Parankimala*) இந்திய நாட்டின் மலையாள மொழியில் 1981 ஆம் ஆண்டு வெளிவந்த ஒரு திரைப்படமாகும். இப்படத்தை பரதன் என்பவர் இயக்க எம்.ஓ. சோசப் தயாரித்தார். இத்திரைப்படத்தில் சுகுமாரி, நெடுமுடி வேணு, அச்சங்குஞ்சு மற்றும் பகதூர் ஆகியோர் நடித்திருந்தனர். படத்திற்கு ஜி. தேவராசன் இசையமைத்தார்.
இப்படம் மலையாள திரையுலகின் சிறந்த செந்தரம் வாய்ந்த படங்களில் ஒன்றாக கருதப்பட்டது. 2014 ஆம் ஆண்டு அதே பெயரில் மறு ஆக்கமும் செய்யப்பட்டது.
# பரங்கிமலை (மலையாளத் திரைப்படம்)

## கதை

தங்கமும் அப்புவும் காதலிக்கிறார்கள். ஆனால் அப்புவின் குடும்பத்தினர் இவர்களின் காதலுக்கு எதிர்ப்பு தெரிவிக்கின்றனர்.
# பரங்கிமலை (மலையாளத் திரைப்படம்)

## நடிகர்கள்

- தங்கமாக சூர்யா (குரலுக்கு கேபிஏசி லலிதா டப்பிங் செய்தார்)
- அப்புவாக பென்னி
- அப்புவின் அம்மாவாக சுகுமாரி
- வேலு அண்ணனாக/கொட்டுவாடியாக நெடுமுடி வேணு
- தங்கத்தின் தந்தையாக அச்சங்குஞ்சு
- தங்கத்தின் அம்மாவாக குட்டியேதத்தி விலாசினி
- கோவிந்த கணியனாக, நாணியம்மாவின் கணவர் பகதூர்
- சந்திரனாக, அப்புவின் மைத்துனர் குந்தரா ஜானி
- ஸ்ரீதேவியாக ராணி பத்மினி
- குஞ்சிபாலு ,லாரி டிரைவராக டி. ஜி. ரவி
- நாணியம்மாவாக லலிதாசிறீ
- தங்கத்தின் தம்பியாக குரு கிசோர் குமார்
# பரங்கிமலை (மலையாளத் திரைப்படம்)

## ஒலிப்பதிவு

ஜி. தேவராசன் இசையில், பாடல் வரிகளை பி. பாசுகரன் எழுதியிருந்தார்.  
| 1 | "எலாம் எலாம்" | பி. மாதுரி, ஸ்ரீகாந்த் | பி. பாசுகரன் |  |
| --- | --- | --- | --- | --- |
| 2 | "ஜலலீலா ஜலலீலா" | கே.சே. யேசுதாஸ், பி. மாதுரி | பி. பாசுகரன் | } |
# இராம் தயாள் முண்டா

**இராம் தயாள் முண்டா** (*Ram Dayal Munda*)(23 ஆகத்து 1939 - 30 செப்டம்பர் 2011), என்பவர் ஆர். டி. முண்டா என்று அழைக்கப்படுபவர், இந்திய அறிஞரும் பிராந்திய இசை வல்லுநரும் ஆவார். இவரின் கலைத்துறை பங்களிப்பிற்காக 2010ஆம் ஆண்டிற்கான பத்மசிறீ விருது இவருக்கு இந்திய அரசால் வழங்கப்பட்டது. 2007-ல், முண்டா சங்கீத நாடக அகாதமி விருதைப் பெற்றார். இவர் 30 செப்டம்பர் 2011 பின்னர் தெற்கு ஆசிய ஆய்வுகள் துறையின் பீடத்தில் நியமிக்கப்பட்டார். பின்னர், அப்போதைய துணைவேந்தர் குமார் சுரேஷ் சிங்கின் வேண்டுகோளின் பேரில், பழங்குடியினர் மற்றும் பிராந்திய மொழிகள் துறையைத் தொடங்கினார். சார்க்கண்டு மக்கள் எதிர்கொண்டுள்ள உள் காலனித்துவ சூழ்நிலையை மாற்றுவதற்கான வழிகளைக் கண்டறியும் முயற்சியில் ஈடுபட்டுள்ள அனைத்து சமூக அரசியல் ஆர்வலர்களுக்கும் இந்தத் துறை இணைப்பாக இருந்தது. இத்துறையில் பயின்ற பல மாணவர்கள் " அனைத்து சார்க்கண்டு மாணவர் சங்கம்" என்ற அமைப்பை உருவாக்கி, சார்க்கண்டு இயக்கத்தைப் பராமரிப்பதற்காக ஒரு அறிவுசார் தளத்தை உருவாக்க முன்வந்தனர். இது 1985-ல் ராஞ்சி பல்கலைக்கழகத்தின் துணைவேந்தராக முண்டா நியமிக்கப்பட்டதற்கு மறைமுகமாகப் பங்களித்தது. இதன் விளைவாக, இவர் அரசுக்கும் மக்கள் இயக்கத்திற்கும் இடையிலான அரசியல் உரையாடலின் ஊடகமாக மாறினார். எனவே, சார்க்கண்டு மாநிலத்தை உருவாக்குவதற்கு சார்க்கண்டு விவகாரங்களுக்கான குழு உருவாக்கப்பட்டது.
- இவரது நண்பர் பி. பி. கேசரியுடன் சார்க்கண்டிற்கு இவர் மேற்கொண்ட விசையுந்து சுற்றுப்பயணம், மெயின் ஜார்கண்ட் மெய்ன் ஹூன் என்ற பயணக் குறிப்புகளில் நேர்த்தியாகப் படம்பிடிக்கப்பட்டுள்ளது.
- 2017ஆம் ஆண்டில், ஆவணப்பட தயாரிப்பாளர்களான பிஜு டோப்போ மற்றும் மேக்நாத், முனைவர் இராம் தயாள் முண்டாவின் வாழ்க்கை மற்றும் படைப்புகள் பற்றிய ஆவணத் திரைப்படமான 'நாச்சி சே பாஞ்சி- நடனம் ஆடுபவர்கள் பிழைப்பார்கள்' என்ற ஆவணப்படத்தை வெளியிட்டனர்.
# காக்கா நாயகா

**காக்கா நாயக்கா** (*Kaka Nayaka*) இந்தியாவின் கருநாடக மாநிலத்தினைச் சேர்ந்தவர். இவர் காடுகளில் வசிக்கும் ஜெனு குருபா இனத்தின் பழம்பெரும் தலைவராவார். இவர் பெயராலேயே இன்றைய கக்கனகோட் காடு அழைக்கப்படுகிறது.  
மாஸ்தி வெங்கடேச ஐயங்காரால் காக்க நாயகனின் வாழ்க்கை நாடகமாக நாடகமாக்கப்பட்டு, *காக்கனா கோடே* என்ற பெயரில் திரைப்படமாகவும் எடுக்கப்பட்டது.
# மயூரா

**மயூரா** (சமசுகிருதம்: मयूर *Mayūra*) என்பது மயில் என்பதற்கான சமசுகிருத வார்த்தையாகும். இது இந்து கலாச்சாரத்தின் புனித பறவைகளில் ஒன்றாகும். இது பல இந்து மத நூல்களில் குறிப்பிடப்பட்டுள்ளது. இது இந்தியாவின் பல பகுதிகளில் பயன்படுத்தப்படும் சமகால இந்துப் பெயராகும்.
# மயூரா

## பின்னணி

மயில் இந்து கலாச்சாரத்தின் மற்றொரு தெய்வீக பறவையான கருடனின் இறகுகளிலிருந்து உருவாக்கப்பட்டது என்று புராணக்கதை ஒன்று கூறுகிறது. கருடன் மும்மூர்த்திகளில் ஒருவரான விஷ்ணுவின் வாகனம் என்று நம்பப்படுகிறது. மயில் புராணப் பறவையாக உள்ள படங்களில், இது ஒரு பாம்பைக் கொல்வது போல் சித்தரிக்கப்பட்டுள்ளது. இந்து மத நூல்களின் படி, இச்செயல் காலச் சுழற்சியின் அடையாளமாக உள்ளது.
# மயூரா

## முக்கியத்துவம்

மயில் இந்துக்களின் பல கடவுள்கள் மற்றும் தெய்வங்களுடன் தொடர்புடையது:  
*உத்தர ராமாயணத்தில்* உள்ள ஒரு கதையின்படி இராவணனை வெல்ல முடியாமல், மயிலின் இறக்கையின் கீழ் தஞ்சமடைந்தான் இந்திரன். பின்னர் "ஆயிரம் கண்கள்" மற்றும் பாம்புகளிடமிருந்து அச்சமின்றி வாழ ஆசீர்வதிக்கப்பட்டான். இன்னொரு கதையில் ஆயிரம் புண்களுடன் சாபம் பெற்றுப் பிறந்த இந்திரன் பின்னர் சாபம் நீங்கி, ஆயிரம் கண்கள் கொண்ட மயிலாக மாறினான்.  
சப்தகன்னியர் பொதுவாக ஒரு மயிலுடன்<nowiki/>சித்தரிக்கப்படுகின்றனர். சப்தகன்னியரின் வாகனமாக மயில் உள்ளது.  
பரவணி என்ற பெயருடைய மயில், கார்த்திகேய கடவுளின் வாகனமாக உள்ளது.  
கிருஷ்ணர் பொதுவாக மயில் இறகுகளால் தன் தலையை அலங்கரிக்கிறார்.  
விஷ்ணுவின் மனைவியான இலட்சுமி, செழிப்பு, அதிர்ஷ்டம் மற்றும் அழகுக்கான தெய்வம். அவள் மயூராவால் அடையாளப்படுத்தப்படுகிறாள்.  
**மயூரேஸ்வரர்** விநாயகரின் அவதாரம். இவருடைய வாகனமும் மயில் (விநாயக புராணத்தில்)  
**சித்ரமேகலா** என்ற மயில் சரசுவதியுடன் தொடர்புடையது. கருணை, பொறுமை, இரக்கம், இரக்கம் மற்றும் அறிவு ஆகியவற்றைக் குறிக்கும் தெய்வம், சரசுவதி.  
அட்ட பைரவர்களில் ஒருவர் *சிறீ சந்தா பைரவர் ("எட்டு பைரவர்கள்")*; ஆசுதா பைரவர். இவருடைய வாகனமும் மயில்.
**விகட** *("அசாதாரண வடிவம்", "தவறான வடிவம்")*, விநாயகரின் அவதாரம், மயில் வாகனமாக உள்ளது (முத்கல புராணத்தில்).  
பொதுவாக, மயிலின் இறகுகள் புனிதமானவையாகக் கருதப்படுகின்றன. மேலும் இவை இந்து கடவுகளின் படங்களையும் கருவிகளையும் தூசி நீக்கப் பயன்படுகின்றன.  
ஆசிய நாட்டுப்புறக் கதைகளில், குறிப்பாக இலங்கையின் வேத கதைகளில், மயில் நூற்றுக்கணக்கான பூரான் மற்றும் பாம்புகளைக் கொல்வதால் பாராட்ப்படுகிறது.
# மயூரா

## மேலும் பார்க்கவும்

- ஆர்கஸ் பனோப்டெஸ்
- மஹாமயூரி
- மெலெக் டாஸ்
# விக்டோரியா கௌரி

**இலெட்சுமண சந்திர விக்டோரியா கௌரி** (*Victoria Gowri*)(பிறப்பு 21 மே 1973) என்பவர் தமிழ்நாட்டினைச் சேர்ந்த சென்னை உயர் நீதிமன்றத்தின் கூடுதல் நீதிபதி ஆவார். இவர் இந்தப் பதவிக்கு நியமிக்கப்படுவதற்கு முன்பு, பாரதிய ஜனதா கட்சியின் அரசியல்வாதியாகவும் மத்திய அரசின் வழக்கறிஞராகவும் பணியாற்றியுள்ளார்.
# விக்டோரியா கௌரி

## கல்வி

கௌரி, மதுரையில் உள்ள அரசு சட்டக் கல்லூரியில் சட்டப் பட்டம் பெற்றார். கொடைக்கானலில் உள்ள அன்னை தெரசா மகளிர் பல்கலைக்கழகத்தில் முதுகலைப் பட்டம் பெற்றார். இவர் கல்லூரி நாட்களிலிருந்தே சங்க பரிவாரத்தின் துணை அமைப்பான சேவா பாரதியுடன் தொடர்புடையவர். அக்டோபர் 2010ல், கேரளாவில் கட்சியின் மகளிர் பிரிவு தலைவராக கவுரி நியமிக்கப்பட்டார். பிப்ரவரி 1ஆம் தேதி, சில வழக்கறிஞர்கள் இந்தியக் குடியரசுத் தலைவரிடம் இவரது நியமனத்தைத் திரும்பப் பெறுமாறு மனு அளித்தனர். இதே காரணங்களுக்காக இந்திய உச்ச நீதிமன்றத்தில் வழக்குத் தாக்கல் செய்தனர்.  
பிப்ரவரி 6, 2023 அன்று, கொலீஜியத்திற்குத் தலைமை தாங்கும் இந்தியத் தலைமை நீதிபதி - இரண்டு நீதிபதிகள் கொண்ட இருக்கையினை ஒரு வாரத்தில் இது குறித்து முடிவெடுக்க அமைத்தார். இருப்பினும், முடிவெடுத்த சில நிமிடங்களில், கொலீஜியத்தின் பரிந்துரையை அரசாங்கம் ஏற்றுக்கொண்டது. மேலும் சென்னை உயர் நீதிமன்றத்தின் தலைமை நீதிபதியாகப் பதவியேற்குமாறு கேட்டுக் கொண்டார். விசாரணை மாற்றப்பட்டு, பிப்ரவரி 7 அன்று காலை பூஷன் இராம்கிருஷ்ண கவாய் மற்றும் சஞ்சய் கிஷன் கவுல் ஆகியோர் அடங்கிய அமர்வு முன் நடைபெற்றது. அரசியல் பின்னணியைத் தகுதி இழப்பாக ஏற்க மறுத்து வழக்கைத் தள்ளுபடி செய்தனர்.  
கௌரியின் வழக்கு விசாரணைக்கு இருந்த ஒரே நேரத்தில் பதவியேற்றார். உச்ச நீதிமன்றத்தில் வாதங்கள் முடிவடைவதற்கு முன்பு இவர் சத்தியப்பிரமாணம் எடுத்துக்கொண்டார்.
# வான்வுன்

**வான்வுன்** (''Wanvun') (கூட்டுப்பாடல்) உபநயனம், திருமணங்கள் போன்ற சில சடங்குகளுக்கு முன்பு காஷ்மீரிகளால் பயன்படுத்தப்படும் ஒரு பாணியாகும். பாரம்பரிய பாடல்கள் பாடப்படும் இசை அமர்வை விவரிக்கவும் இந்தச் சொல்லைப் பயன்படுத்தலாம். இது இரௌப் என்றும் அழைக்கப்படுகிறது.  
"வான்வுன்" ஒரு நிலையான துடிப்புடன், பேசப்படும் வார்த்தை வகை தாளத்துடன் பாடப்படுகிறது. இராகம் எப்போதும் ஒரே மாதிரியாக இருக்கும். ஆனால் எந்த நிகழ்வில் பாடப்படுகிறது என்பதைப் பொறுத்து, சுருதி மாறுபடும். பாடும் பெண்கள் பாடலின் மூலம் கதைகளைச் சொல்வதற்கு வசனம், வலியுறுத்தல், உருவகம் மற்றும் உவமை ஆகியவற்றைப் பயன்படுத்துகின்றனர்.  
1980 களில், இந்திய கலாச்சார உறவுகளுக்கான அமைப்பு, நவீன திருமணங்களில் திரைப்படப் பாடல்களைப் பயன்படுத்துவதால், பாரம்பரிய வான்வுனைப் பாடும் வயதானவர்கள் குறைவாக இருப்பதாக கவலை தெரிவித்தது. சில இடங்களில், ரம்ஜான் முடிவைக் கொண்டாட வான்வுன் பாடப்படுகிறது.
# வான்வுன்

## மேலும் பார்க்கவும்

- காஷ்மீர பண்டிதர்கள்
# அபு நசீர் துறைமுகம்

**அபு நசீர் துறைமுகம்** (*Abu Nasir Port*) மேற்கு ஆப்கானித்தானின் பரா மாகாணத்தின் சிப் கோ மாவட்டத்தில் அமைந்துள்ள ஓர் உலர் துறைமுகமாகும். ஆப்கானித்தான்-ஈரான் எல்லைக்கு அடுத்ததாக ஓர் எல்லைக் கட்டுப்பாட்டு புள்ளியாகவும் இத்துறைமுகம் திகழ்கிறது. சேக் அபு நசீர் பராகி என்ற பெயராலும் இத்துறைமுகம் அறியப்படுகிறது. ஈரானில் உள்ள மகிருத் கிராமத்திலிருந்து தரை வழியாக நுழைவதற்கான அதிகாரப்பூர்வ துறைமுகமாகவும் இது சிறப்பு பெற்றுள்ளது. . ஆப்கானித்தானின் பொருளாதாரத்தில் அபு நசீர் துறைமுகம் முக்கியப் பங்கு வகிக்கிறது. ஏனெனில் கணிசமான அளவு தேசிய வர்த்தகம் இதன் வழியாக செல்கிறது.  
ஆப்கானித்தானின் முக்கிய போக்குவரத்தும், கப்பல் வழி வணிகமும் நடைபெறும் பெறும் தளங்களில் இத்துறைமுகமும் ஒன்றாகும். ஆப்கானித்தானின் பரா நகரைச் சேர்ந்த 13 ஆம் நூற்றாண்டின் அபு நாசர் பராகியின் நினைவாக துறைமுகத்திற்கு இப்பெயர் பெயரிடப்பட்டது. ஆப்கானித்தான் அரசாங்க அலுவலகங்கள் உட்பட பல வசதிகள் மற்றும் வாகன நிறுத்துமிடங்கள் இத்தளத்தில் அமைந்துள்ளன. அபு நசீர்-பரா நெடுஞ்சாலை எல்லை வாசலில் தொடங்கி 130 கிலோமீட்டருக்குப் பிறகு இணைகிறது. கிழக்கில் பரா நகருக்கு அருகில் காந்தகார்-எரத் நெடுஞ்சாலையுடன் . மத்திய ஆசியா, கிழக்கு ஆசியா மற்றும் தெற்காசியாவை மத்திய கிழக்குடன் இணைக்கும் மூன்று முக்கியமான வர்த்தக வழிகளில் இதுவும் ஒன்றாகும்.
# 2023 துருக்கி–சிரியா நிலநடுக்கம்

**2023 துருக்கி–சிரியா நிலநடுக்கம்** 2023 பெப்ரவரி 6 அன்று தெற்கு, மத்திய துருக்கியையும், மேற்கு சிரியாவையும் தாக்கிய நிலநடுக்கம் ஆகும். துருக்கிய மற்றும் சிரிய வரலாற்றில் இதுவரை பதிவாகிய மிக ஆற்றல்வாய்ந்த நிலநடுக்கங்களில் இதுவும் ஒன்றாகும். இது காக்ரமான்மராசு நகருக்கு கிழக்கே 48 கி.மீ. தொலைவிலும் காசியான்டெப் நகருக்கு 34 கி.மீ. மேற்கிலும் உள்ள பசார்ச்சிக் என்ற இடத்தில் துருக்கிய நேரம் 04:17 (01:17 ஒசநே) மணிக்கு நிகழ்ந்தது, இது பரவலான சேதத்தையும் அப்பகுதியில் பல உயிரிழப்புகளையும் ஏற்படுத்தியது. அதிகபட்ச மெர்கல்லி செறிவு IX (அதிதீவிரம்), மற்றும் குறைந்தபட்சம் 7.8 அளவு கொண்ட இந்த நிலநடுக்கம் 1939 ஆம் ஆண்டில் கிழக்குத் துருக்கியின் எர்சிங்கன் நிலநடுக்கத்துடன் ஒப்பிடப்படுகிறது. இது தற்காலத்தில் துருக்கியைத் தாக்கிய வலுவான நிலநடுக்கமும், 1999 இற்குப் பிறகு நாட்டைத் தாக்கிய மிக மோசமான நிலநடுக்கமும் ஆகும்.  
நிலநடுக்கத்தைத் தொடர்ந்து, வழக்கத்திற்கு மாறாக ஆற்றல்வாய்ந்த 7.5 உட்பட பல பின்அதிர்வுகள் ஏற்பட்டன. 2023 பெப்ரவரி 8 வரை, குறைந்தது 29.890 இறப்புகள் பதிவாகியுள்ளன; இவற்றில் துருக்கியில் 24,617 இறப்புகளும், சிரியாவில் 5,273 இறப்புகளும் பதிவாகின. பெரும் குளிர்காலப் புயல் மீட்பு முயற்சிகளுக்கு இடையூறாக இருந்து, இடிபாடுகள் மீது பனிப்பொழிவையும், வெப்பநிலை வீழ்ச்சியையும் கொண்டு வந்தது. அரேபிய நிலத்தட்டு வடக்கு நோக்கி நகர்ந்து அனடோனிய (ஆசிய பகுதி துருக்கி) நிலத்தட்டுடன் உரசியதால் இந்நிலநடுக்கம் ஏற்பட்டது.
# பறக்கை

**பறக்கை** என்பது இந்தியா தீபகற்பத்தில் தமிழ்நாடு மாநிலத்தின் கன்னியாகுமரி மாவட்டத்தில் அமைந்துள்ள ஒரு புறநகர்ப் பகுதியாகும்.  
கடல் மட்டத்திலிருந்து சுமார் மீட்டர் உயரத்தில் அமைந்துள்ள பறக்கை பகுதியின் புவியியல் ஆள்கூறுகள், (அதாவது, 8°08'08.9"N, 77°27'05.8"E) ஆகும். நாகர்கோவில், கோட்டாறு, தேரூர், தெங்கம்புதூர் மற்றும் வல்லன் குமாரன் விளை ஆகியவை பறக்கை பகுதிக்கு அருகிலுள்ள முக்கிய புறநகர்ப் பகுதிகளாகும்.  
கன்னியாகுமரி மாவட்டத்தின் மிகப் பெரிய ஏரியான பறக்கை ஏரி இங்கு அமைந்துள்ளது. கன்னியாகுமரி மாவட்டத்தில் மீனவ மற்றும் விவசாய சமூகத்தின், சமூக-பொருளாதார நிலையை உயர்த்துவதற்காக, 2017-ஆம் ஆண்டு பறக்கையில் உள்ள மீன்வளப் பயிற்சி மற்றும் ஆராய்ச்சி மையம் நிலையான மீன்வளர்ப்பு இயக்குனரகத்துடன் இணைக்கப்பட்டு கன்னியாகுமரி - பறக்கை நிலையான மீன்வளர்ப்பு மையம் எனப் பெயர் மாற்றப்பட்டது. பறக்கையில் அயிரை மீன் வளர்ப்பிற்கும் ஆராய்ச்சி நிலையம் அமைப்பதற்கும் தமிழ்நாடு மாநில அரசால் உரிய நடவடிக்கைகள் மேற்கொள்ளப்பட்டு வருகிறது. இங்கிருந்து சுமார் 1.6 கி.மீ. தூரத்தில் சுசீந்திரம் தேரூர் பறவைகள் சரணாலயம் அமையப் பெற்றுள்ளது.  
ஆயிரம் ஆண்டுகள் பழமையான மதுசூதன பெருமாள் கோயில், பறக்கையில் கட்டப்பட்டுள்ளது. அக்கரை மகாதேவர் கோயில் இங்குள்ள மற்றொரு முக்கியமான கோயிலாகும். இவ்விரு கோயில்களும் தமிழ்நாடு அரசின் இந்து சமய அறநிலையத் துறை கட்டுப்பாட்டின் கீழ் இயங்குகின்றன. பறக்கை முத்தாரம்மன் கோயில், பறக்கை காளியாளன் என்ற கைலாசநாதர் கோயில், பறக்கை சந்தனமாரியம்மன் கோயில் ஆகியவை இங்குள்ள மற்ற கோயில்களாகும்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

சிவபெருமானை மூலவராக, முதல்வராகக்கொண்டு அமைந்துள்ள கோவில்கள் ‘சிவபதிகள்’ என்றழைக்கப்படுகின்றன. இப்பதிகள் சிவத்தலங்கள் என்றும் சிவாலயங்கள் என்றும் அறியப்படுகின்றன. இந்தியா, இலங்கை, நேபாளம், கம்போடியா என உலக நாடுகள் அனைத்திலும் சிவத்தலங்கள் அதிகமாக உள்ளன. இந்தியாவில் அதிக அளவில் சிவத்தலங்கள் உள்ள பெருமைக்குரிய மாநிலம் தமிழ்நாடு ஆகும். இத்தகைய சிவத்தலங்கள் எண்ணிக்கை அடிப்படையில் முப்பீடதலங்கள், பஞ்சலிங்க தலங்கள், ஆறு ஆதாரதலங்கள், சப்தவிடங்க தலங்கள், அட்டவீரட்டான தலங்கள், நவகைலாய தலங்கள், நவசமுத்திர தலங்கள், மற்றும் நவலிங்க புரதலங்கள் எனக் கூறப்படுகின்றன.  
சைவப்பெருமக்கள் கடைப்பிடிக்கும் முக்கிய விரதங்களில் சிறப்பானது மகாசிவராத்திரிவிரதம், ஆண்டு தோறும் மாசி மாதம் தேய்பிறை சதுர்த்தி திதியில் இரவில் கொண்டாடப்படுகிறது மகாசிவராத்திரி.  
சிவாலயங்கள் பல இருந்தாலும் முற்பிறப்பிலும் இப்பிறப்பிலும் நமக்குத் தெரிந்தோ தெரியாமலோ செய்த பாவகாரியங்களில் இருந்து விடுபட மகாசிவராத்திரி அன்று நவலிங்க புர சிவாலயங்கள் சென்று சிவபெருமானைத் தரிப்பது சிறப்பான ஒன்றாகும். இந்த நவலிங்கபுர சிவாலயங்களைத் தரிசித்தால் இப்பிறவியில் நமக்கு நடப்பன எல்லாம் நம் எண்ணப்படியே நல்லனவாக நடக்கும். தடைகள் தகர்ந்து வெற்றிகரமாக முடியும்.
நவலிங்கபுரம் என்பது லிங்கங்களைப் பிரதானமாகக் கொண்ட ஒன்பது சிவாலயங்களின் தொகுப்பாகும். சிவராத்திரி அன்று இந்த நவலிங்கபுர ஒன்பது சிவாலயப் பயணங்களும் தூத்துக்குடி மாவட்டத்திலேயே தொடங்கி தூத்துக்குடி மாவட்டத்திலேயே முடியும் பெருமைக்கும் சிறப்புக்கும் உரியதாகும்.  
1. வல்லநாடு திருமூலநாதர் திருக்கோவில்
1. கொங்கராயக்குறிச்சி வீரபாண்டீஸ்வரர் கோவில்
1. தெற்கு காரசேரி குலசேகரமுடையார் திருக்கோவில்
1. புதுக்குடி வடநக்கர் திருக்கோவில்
1. வெள்ளுர் நடுநக்கர் திருக்கோவில்
1. மழவராயநத்தம் தென்நக்கர் திருக்கோவில்
1. காந்தீஸ்வரம் ஏகாந்தலீஸ்வரர் திருக்கோவில்
1. புறையூர் அயனாதீஸ்வரர் திருக்கோவில்
1. காயல்பட்டினம் மெய்கண்டேஸ்வரர் திருக்கோவில்  
வல்லநாடு அருள்மிகு ஆவுடை அம்பாள் உடனுறை திருமூலநாதர் திருக்கோவில் நவலிங்கபுர சிவாலயங்களில் தலைக்கோவிலாக உள்ளது. கொங்கராயகுரிச்சி அருள்மிகு வீரபாண்டீஸ்வரர், தெற்கு காரசேரி அருள்மிகு குலசேகரமுடையார், வெள்ளூர் அருள்மிகு நடுநக்கநாதர், புதுக்குடி அருள்மிகு வடநக்கநாதர், மழவராயநத்தம் அருள்மிகு தென்நக்க நாதர் காந்தீஸ்வரம் அருள்மிகு ஏகாந்தலீஸ்வரர், புறையூர் அருள்மிகு அயனாதீஸ்வரர், காயல்பட்டினம் அருள்மிகு மெய்கண்டேஸ்வரர் ஆகிய திருக்கோவில்களும் நவலிங்கபுர சிவாலங்கள் வரிசையில் அடங்கும்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>வல்லநாடு திருமூலநாதர் திருக்கோவில்</u>

மகா சிவராத்திரி அன்று நவலிங்கபுர சிவாலயங்கள் சென்று இறைவனைத் தரிசனம் செய்வது, வாழ்வின் தடைகளைப் போக்கி, வண்ணமய வெளிச்சமாக்கி வசந்தம் வீசும் என்பது நிசம்தான் என்பதனை உணர்வோம். அதனால் நவலிங்கபுர சிவாலயங்களில் தலைக்கோவிலாக உள்ள வல்லநாடு அருள்மிகு ஆவுடை அம்பாள் உடனுறை திருமூலநாதர் திருக்கோவில் இறைவனை முதலாவதாகத் தரிசித்து நவலிங்கபுர சிவராத்திரி தரிசனப் பயணத்தைத் தொடங்குவோம்.  
இத்திருக்கோவில் திருநெல்வேலி – தூத்துக்குடி நான்கு வழிச்சாலையில் தாமிரபரணி நதிக்கரையில் பச்சைப்பசேல் எனப்பரந்து விரிந்த வயல்கள் சூழ்ந்த வளமான கிராமமான வல்லநாட்டில் அமைந்துள்ளது. வல்லநாடு பேருந்து நிலையத்தில் இருந்து கலியாவூர் செல்லும் சாலையில் அமைந்துள்ள இக்கோவில் கி.பி.1553-ஆம் ஆண்டு கட்டப்பட்டதாகும். “சீமாறன் சீவல்லப வளநாடு” என்று அழைக்கப்பட்டு வந்த இவ்வூர் மருவி நாளடைவில் வல்லநாடு என்று கூறப்பட்டு வருகிறது. இவ்வூரில் சுயம்புலிங்கமாக எழுந்தருளியுள்ள இறைவன் திருமூலநாதர் திருமேனிமீது ஆண்டுதோறும் மார்ச் மற்றும் செப்டம்பர் மாதங்களில் 21,22,23 தேதிகளில் சூரிய ஒளி பரவிப்பட்டொளிவீசும் காட்சி காணக் கண்கொள்ளாக்காட்சியாக இருப்பதைக் கண்டு சிவ பக்தர்கள் மெய் சிலிர்படைந்ததாகக் கூறுவர்.  
இந்தத் திருக்கோவில் இறைவன் அருள்மிகு திருமூலநாதரைத் தரிசித்தால் மனப்பிணி நீங்கும் என்பது பக்தர்கள் மனம் நிறைந்த நம்பிக்கையாக உள்ளது. மேலும் இதய நோய் உள்ளவர்கள் இங்கு உள்ள ஈசன் அருள் வேண்டி நின்றால் இனிதே குணமாவதாக நம்பிக்கை உள்ளவர்கள் நற்சாட்சி சொல்லக் கேட்கலாம்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>கொங்கராயகுறிச்சி வீரபாண்டீஸ்வரர் திருக்கோவில்</u>

தாமிரபரணி நதிக்கரையில் வெள்ளைப்பட்டுக் கம்பளம் விரித்தாற்போல் மணல்திட்டுகள் சூழ அமைந்துள்ள கிராமமான ‘கொங்கராயகுறிச்சி’ நவலிங்கபுரத்தில் இரண்டாவதாக இடம் பெற்றுள்ள சிவத்தலமாகும். ஆதிச்ச நல்லூர் பூர்வ குடிமக்கள் இந்த ஊரைச் சாந்தவர்கள் என்றே கூறுவர்.  
இவ்வூரில் எழுந்தருளியுள்ள மூலவர் அருள்மிகு வீரபாண்டீஸ்வரர், இத்திருக்கோவிலில் உள்ள சட்டநாதர் 64 பைரவர்களை ஒன்றாகக் கொண்டவர் ‘தென்சீர்காழி’ என்று அழைக்கப்படும் பெருமை கொங்கராயகுறிச்சியைச் சேரும். தேய்பிறை அஷ்டமி நாளில் இக்கோவிலில் நடைபெறும் சிறப்பு பூஜைகளில் அருள்மிகு சட்டநாதரை வணங்குவோரின் சங்கடங்கள் தீரும், சகலநலம் கூடும் என்று கூறுவர்.  
வல்லநாடு - ஸ்ரீவைகுண்டம் சாலையில் சுமார் 5 கி.மீ. தூரத்தில் உள்ளது கொங்கராயகுறிச்சி. திருநெல்வேலி சந்திப்பில் இருந்து பேருந்து வசதி உண்டு. திருநெல்வேலி – திருச்செந்தூர் வழித்தடத்தில் கருங்குளம் பேருந்து நிறுத்தத்தில் இறங்கி ஆட்டோ மூலமாகப் பயணித்துக் கொங்கராயகுறிச்சி நவலிங்கபுரநாயகர் மற்றும் சட்டநாதரை சிவராத்திரி நாளில் தரிசிப்பவர் சீர்வளம் பெறுவர்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>தெற்கு காரசேரி குலசேகரமுடையார் திருக்கோவில்</u>

தெற்குகாரசேரி அருள்மிகு குலசேகரமுடையார் திருக்கோவில் நவலிங்கபுரத்தின் மூன்றாவது தலமாக உள்ளது. குலசேகரப்பட்டினத்தைச் தலைமையிடமாகக் கொண்டு ஆட்சி செய்த மன்னன் குலசேகரப்பாண்டியன். இம்மன்னன் குலசேகரப்பட்டினம் தொடங்கி திருவாங்கூர்முடிய ஒன்பது சிவாலயங்களைக் கட்டியதாகக் கூறுவர். குலசேகர பாண்டியன் கட்டிய ஒன்பது சிவலாய வரிசையில் “தெற்குகாரசேரி அருள்மிகு குலசேகரமுடையாரைத் தரிசித்துப் போர்களில் குலசேகரப்பாண்டியன் வெற்றிவாகை சூடியதாக வரலாறு கூறும். இவ்வாறு தெற்கு காரசேரி அருள்மிகு குலசேகரமுடையாரை மகாசிவராத்திரி நன்னாளில் மனம் குளிரத்தரிசிப்பவர் வாழ்வில் தொட்டதெல்லாம் துலங்கும். துன்பமெல்லாம் விலகும். தொடர்ந்து பல வெற்றிகளும் சூழும்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>புதுக்குடி வடநக்கர், வெள்ளூர் நடுநக்கர் திருக்கோவில்</u>

பழம்பெரும் சிறப்பினைப் பறைசாற்றும் பாங்கான ஊர் வெள்ளூர். ஸ்ரீவைகுண்டம் அருகில் அமைந்துள்ள சிறப்பான இவ்வூரில் பசுமைபடர்ந்த வயல்வெளிகளுக்கு இடையே பொங்கும் புனல்சூழ் சுனைநீர் ததும்பும் தெப்பக்குளத்தின் பின்பக்கம் தேர்ச்சி மிகுந்த கலைவண்ணச்சிலைகளுடன் காட்சிதரும் சிவன்கோவில் கற்பனைக்கு எட்டாத அற்புதம். செந்தூர் அழகன், செவ்வேள் முருகன் வெள்ளூர் நடுநக்கர் எனும் சிவபெருமானை பூஜை செய்து வழிபட்ட காரணத்தால் “வேல் ஊர்” என்பது வெள்ளூர் என மருவி அழைக்கப்படுவதாகக் கூறுவர்.  
தாமிரபரணி நதிக்கரையில் அமைந்துள்ள வெள்ளூர் நடுநக்கர் ஆலயமும் நவலிங்கபுரத் திருத்தலங்களில் சிறப்புக்குரிய ஒன்றாகும்.  
இரண்டு சிவநெறிச் செல்வர்களுக்கிடையில் ஏற்பட்ட வழக்கில் துறவி வேடத்தில் வந்து ஈசன் இனிய தீர்ப்பு வழங்கிய காரணத்தால் வெள்ளூர் இறைவன் ‘மத்தியபதீஸ்வரர்’ என்று அழைக்கப்படுகிறார். இதற்கிணையான தமிழ்சொல்லில் “நடுநக்கர்” என்ற திருப்பெயருடன் காட்சி தருகிறார் வெள்ளூர் வேந்தர் ‘மத்தியபதீஸ்பரர்’.  
இத்தலத்திற்கு வடக்கே உள்ள புதுக்குடியில் எழுந்தருளி இருப்பவர் வடநக்கர் என வழங்கப்படுகிறார். புதுக்குடி வடநக்கர் ஆலயம் சிதைவுண்ட காரணத்தால் வெள்ளூர் நடுநக்கர் ஆலய இடதுபுறத்தில் வடநக்கர் பிரதிஷ்டை செய்யப்பட்டு வழிபடும் பக்கதர்களுக்கு அருள் ஆசி வழங்கி வருகிறார். சிவராத்திரிநாளில் நவலிங்கபுர தரிசனம் காணவருவோர் வெள்ளூரில் அமைந்துள்ள இந்த சிவாலய இறைவனை வணங்கிச் சென்றால் வடநக்கர், நடுநக்கர் என்ற இரண்டு சிவபெருமானின் அருள்கிட்ட சிந்தைகுளிரும், வாழ்வில் சிறப்புகள் மிளிரும்.  
வடநக்கர், நடுநக்கரைக் காணவரும் பக்தர்கள் திருநெல்வேலி – திருச்செந்தூர் பேருந்து வழித்தடத்தில் உள்ள புதுக்குடி பேருந்து நிறுத்தத்தில் இருந்து 1 கி.மீ. பயண தூரத்தில் வெள்ளூர் சென்று தரிசிக்கலாம்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>மழவராயநத்தம் தென்நக்கர் திருக்கோவில்</u>

நடுநக்கர் தலத்திற்குத் தெற்கே உள்ள மழவராய நத்தத்தில் அருள் பாலிப்பவர் அருள்மிகு தென்நக்கர் இத்திருத்தலம் ஸ்ரீவைகுண்டம் ஆழ்வார்திருநகரிக்கு இடையே அமைந்துள்ளது. நவலிங்கபுர நாயகர்களில் ஒருவரான தென் நக்கரின் தரிசனத்திற்கு ஆழ்வார்திருநகரி கோவில் பேருந்து நிறுத்தத்தில் இருந்து ஆட்டோவில் பயணிக்கலாம்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>காந்தீஸ்வரம் ஏகாந்தலீஸ்வரர் திருக்கோவில்</u>

தாமிரபரணி ஆற்றங்கரையில் வானுயர்ந்த கோபுரத்துடன் காண்போரைக் கவரும் வண்ணத்தில் காட்சியளிக்கும் காந்தீஸ்வரம் ஏகாந்தலீஸ்வரர் சுவாமி திருக்கோவில் நாம் கண்டு தரிசித்து மகிழும் நவலிங்கபுரத்தலமாகும் “காசியிலும் சிறந்ததலம் காந்தீஸ்வரம்” என்பது சித்தர் பெருமக்களின் சீரியவாக்கு. கருவூர் சித்தருக்கு மோட்சம் தந்தவர் அருட்கருணை வள்ளல் காந்தீஸ்வரம் ஏகாந்தலீஸ்வரர் என்பர். திருநெல்வேலி – திருச்செந்தூர் சாலை வழித்தடத்தில் ஆழ்வார்திருநகரி பேருந்து நிறுத்தத்தில் இறங்கி ஆற்றைக் கடந்து அக்கரை சென்றால் ஆழ்வார் தோப்பு எனும் அற்புத கிராமத்தில் எழுந்தருளி அருளாசி வழங்கும் ஏகாந்தலீஸ்வரர் சுவாமி தரிசனம் காணலாம்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### <u>புறையூர் அயனாதீஸ்வரர் திருக்கோவில்</u>

அடுத்த நவலிங்கபுரமாகத் திருநெல்வேலி திருச்செந்தூர் வழித்தடத்தில் அமைந்துள்ள புண்ணிய கிராமம் புறையூர் இவ்வூரில் இனிதாக எழுந்தருளியுள்ள அருள்மிகு அயனாதீஸ்வரரின் அருந்தாள் பணிந்து அவனருள் பெறுவோம்.
# நவலிங்கபுர சிவாலயங்கள்

## **நலம் தரும் நவலிங்கபுரம்**

### காயல்பட்டினம் மெய்கண்டேஸ்வரர் திருக்கோவில்

இம்மைக்கும், மறுமைக்கும் இனியனவே அமைய நதிக்கரையில் தொடங்கிக் கடற்கரையில் நிறைவு பெறும் வண்ணம் அமைந்துள்ள நவலிங்கபுரத்தின் இறுதித்தலமான காயல்பட்டினத்தில் எழுந்தருளியுள்ள எம்பெருமான் முன் மெய்பணிந்தார் மேன்மைபெற, அருளாசிகிட்டும். இதனால் மெய்கண்டேஸ்வரன் தாள் பணிந்து நம் சிந்தையில் நிறைந்த சிவராத்திரி தரிசனத்தைச் சிறப்பாக்குவோம்.  
மகாசிவராத்திரி நாளில் இறையன்பர்களாகிய நாம் நவகிரங்கள் ஆட்சி செய்யும் நவகைலாய தரிசனம் செய்வதோடு நமது கர்மா அல்லது கர்மவினை வேரறுக்கும் முழுமுதற் கடவுளாம் எம்பெருமானார் சிவபெருமான் கொலுவீற்றிருக்கும் “நவலிங்கபுர ஈசனையும்” வழிபட்டுத் தரிசித்து இணையிலா வளமும் ஈடிலா நலமும் பெற்று வாழ்வோமாக!.<blockquote>மெய்யன்பர்களே! வல்லநாடு நதிக்கரையில் சிவராத்திரி அன்று நலிங்கபுர சிவாலயப் பயணத்தைத் தொடங்கிப் பரணி நதி சங்கமிக்கும் (காயல்) பட்டினக் கடற்கரையின் நவலிங்கபுரத்தில் நிறைவு செய்வோம்! நீடுழி வாழ்வோம்! நிமலன் அருள் பெறுவோம்.</blockquote>
# புதுக்குடி வடநக்கர் திருக்கோவில்

### புதுக்குடி வடநக்கர் திருக்கோவில்

புதுக்குடி வடநக்கர் ஆலயம் சிதைவுண்ட காரணத்தால் வெள்ளூர் நடுநக்கர் ஆலய இடதுபுறத்தில் வடநக்கர் பிரதிஷ்டை செய்யப்பட்டு வழிபடும் பக்கதர்களுக்கு அருள் ஆசி வழங்கி வருகிறார். சிவராத்திரிநாளில் நவலிங்கபுர தரிசனம் காணவருவோர் வெள்ளூரில் அமைந்துள்ள இந்த சிவாலய இறைவனை வணங்கிச் சென்றால் வடநக்கர், நடுநக்கர் என்ற இரண்டு சிவபெருமானின் அருள்கிட்ட சிந்தைகுளிரும், வாழ்வில் சிறப்புகள் மிளிரும்.  
வடநக்கர், நடுநக்கரைக் காணவரும் பக்தர்கள் திருநெல்வேலி – திருச்செந்தூர் பேருந்து வழித்தடத்தில் உள்ள புதுக்குடி பேருந்து நிறுத்தத்தில் இருந்து 1 கி.மீ. பயண தூரத்தில் வெள்ளூர் சென்று தரிசிக்கலாம்.
# வெள்ளுர் நடுநக்கர் திருக்கோவில்

### வெள்ளூர் நடுநக்கர் திருக்கோவில்

பழம்பெரும் சிறப்பினைப் பறைசாற்றும் பாங்கான ஊர் வெள்ளூர். ஸ்ரீவைகுண்டம் அருகில் அமைந்துள்ள சிறப்பான இவ்வூரில் பசுமைபடர்ந்த வயல்வெளிகளுக்கு இடையே பொங்கும் புனல்சூழ் சுனைநீர் ததும்பும் தெப்பக்குளத்தின் பின்பக்கம் தேர்ச்சி மிகுந்த கலைவண்ணச்சிலைகளுடன் காட்சிதரும் சிவன்கோவில் கற்பனைக்கு எட்டாத அற்புதம். செந்தூர் அழகன், செவ்வேள் முருகன் வெள்ளூர் நடுநக்கர் எனும் சிவபெருமானை பூஜை செய்து வழிபட்ட காரணத்தால் “வேல் ஊர்” என்பது வெள்ளூர் என மருவி அழைக்கப்படுவதாகக் கூறுவர்.  
தாமிரபரணி நதிக்கரையில் அமைந்துள்ள வெள்ளூர் நடுநக்கர் ஆலயமும் நவலிங்கபுரத் திருத்தலங்களில் சிறப்புக்குரிய ஒன்றாகும்.  
இரண்டு சிவநெறிச் செல்வர்களுக்கிடையில் ஏற்பட்ட வழக்கில் துறவி வேடத்தில் வந்து ஈசன் இனிய தீர்ப்பு வழங்கிய காரணத்தால் வெள்ளூர் இறைவன் ‘மத்தியபதீஸ்வரர்’ என்று அழைக்கப்படுகிறார். இதற்கிணையான தமிழ்சொல்லில் “நடுநக்கர்” என்ற திருப்பெயருடன் காட்சி தருகிறார் வெள்ளூர் வேந்தர் ‘மத்தியபதீஸ்வரர்’.  
சிவராத்திரிநாளில் நவலிங்கபுர தரிசனம் காணவருவோர் வெள்ளூரில் அமைந்துள்ள இந்த சிவாலய இறைவனை வணங்கிச் சென்றால் வடநக்கர், நடுநக்கர் என்ற இரண்டு சிவபெருமானின் அருள்கிட்ட சிந்தை குளிரும், வாழ்வில் சிறப்புகள் மிளிரும்.
# மழவராயநத்தம் தென்நக்கர் திருக்கோவில்

### மழவராயநத்தம் தென்நக்கர் திருக்கோவில்[தொகு]

நடுநக்கர் தலத்திற்குத் தெற்கே உள்ள மழவராய நத்தத்தில் அருள் பாலிப்பவர் அருள்மிகு தென்நக்கர் இத்திருத்தலம் ஸ்ரீவைகுண்டம் ஆழ்வார்திருநகரிக்கு இடையே அமைந்துள்ளது. நவலிங்கபுர நாயகர்களில் ஒருவரான தென் நக்கரின் தரிசனத்திற்கு ஆழ்வார்திருநகரி கோவில் பேருந்;து நிறுத்தத்தில் இருந்து ஆட்டோவில் பயணிக்கலாம்.
# காந்தீஸ்வரம் ஏகாந்தலீஸ்வரர் திருக்கோவில்

**ஏகாந்தலீஸ்வரர் திருக்கோவில்** தமிழ்நாட்டின் தூத்துக்குடி மாவட்டம், ஆழ்வார்திருநகரி அருகில் உள்ள ஆழ்வார்தோப்பில் தாமிரபரணி நதிக்கரையில் அமைந்துள்ள சிவாலயம் அகும். ஆயிரம் ஆண்டுகள் பழமையான இத்தலம், தூத்துக்குடி மாவட்டத்தில் அமைந்துள்ள நவலிங்கபுர சிவாலயங்களுள் ஒன்று.
# காந்தீஸ்வரம் ஏகாந்தலீஸ்வரர் திருக்கோவில்

## வரலாறு

முற்காலத்தில் ஆழ்வார்திருநகரியில் இருந்த ஒன்பது சிவன் கோவில்களை தாமிரபரணி ஆற்றில் அணை கட்டுவதற்காக சாத்தாதுவர் என்பவர் அழித்தலால் அவருக்கு வயிற்றில் பிணி உண்டாயிற்று. அதற்குப் பரிகாரமாக தாமிரபரணி ஆற்றின் வடகரையில் காந்தீசுவரம் கோவிலைக் கட்டி அதில் ஏகாந்தலிங்கரைப் பிரதிஷ்டை செய்தார் என்பது இத்தலத்தின் வரலாறு.
# காந்தீஸ்வரம் ஏகாந்தலீஸ்வரர் திருக்கோவில்

## பெயர்க் காரணம்

கயிலாயத்திருந்து பூவுலகிற்கு வந்த காந்தை முனிவர், தாமிரபரணி நதிக்கரையில் பசுமையான சோலைகளுக்கு நடுவே அமைந்திருந்த இத்தலத்தில் தோன்றிய ஜோதியைக் கண்டு மெய்மறந்து, இங்கேயே தங்கி, தவசாலை அமைத்து சிவபெருமானை வழிபட்டார். இத்தலத்தில் வீற்றிருந்த பெருமானுக்கும், இத்தலத்திற்கும், இத்தலத்தின் தீர்த்தத்திற்கும் தன் பெயரையே இட்டு அருளும் வரத்தையும் பெற்றார். ஆகையால் இத்தலம் **காந்தை நகர்** என்று அழைக்கப்பட்டது, பின்னர் அது மருவி காந்தீஸ்வரம் ஆயிற்று.
# காந்தீஸ்வரம் ஏகாந்தலீஸ்வரர் திருக்கோவில்

## கோவில் அமைப்பு

தாமிரபரணி ஆற்றின் வடகரையில் படித்துறை, அதன் மேல் கோபுரம் என இக்கோவில் அமைக்கப்பட்டுள்ளது. கருவறையைச் சுற்றி தேவகோட்ட அமைப்பு உள்ளது. விநாயகர், முருகர், தட்சிணாமூர்த்தி, சனீஸ்வர பகவான், சந்திரன், பைரவர், காளி ஆகியோருக்கு சன்னதி உள்ளது. அர்த்தமண்டபத்தின் இடதுபுறம் நடராஜபெருமான் இருக்கிறார். தட்சிணாமூர்த்திக்கு எதிரே கருவறையை நோக்கியவாறு அறுபத்து மூன்று நாயன்மார்கள் அமைந்துள்ளனர். செந்தூர் முருகனின் அருள்வாக்குப்படி இத்தலத்திற்கு வந்து வணங்கினார். இவ்வூரிலேயே இறைவனடி சேர்ந்தார். இவரது ஜீவசமாதி ஆலயத்தின் பின்புறம் உள்ளது.
# காந்தீஸ்வரம் ஏகாந்தலீஸ்வரர் திருக்கோவில்

## கோவில் அமைப்பு

### கருவூர் சித்தர்

கருவூர் சித்தருக்கு மோட்சம் தந்தவர் அருட்கருணை வள்ளல் காந்தீஸ்வரம் ஏகாந்தலீஸ்வரர் என்பர். அவரின் சீடர்கள் பலரும் இங்கு தங்கி சித்தியடைந்துள்ளனர். இத்தலத்தை சுற்றி வந்ததாலேயே தமிரபரணி ஆற்று வெள்ளத்தில் சிக்கி இறந்த நாயின் உயிர், ஒளிபெற்று விண்ணுலகு எய்தியதைக் கண்ட கருவூர் சித்தர்,
<>வாய்க்கும் குருகைத்
திருவீதி எச்சிலை வாரி உண்ட
நாய்க்கும் பரமபதம் அளித்தாய்
அந்த நாயோடு இந்தப்
பேய்க்கும் பதம் அளித்தால்
பழுதோ? பெருமாள் மகுடம்
சாய்க்கும்படி கவி சொல்லும்
ஞானத் தமிழ்க் கடலே!</>
என்று பாடினார்.
# காந்தீஸ்வரம் ஏகாந்தலீஸ்வரர் திருக்கோவில்

## கோவில் அமைப்பு

### பூஜை

அறம் வளர்த்த நாயகி அம்மனுக்கு ஆண்டுதோறும் ஆடி மாத வெள்ளிக்கிழமைகளில், வளையல் அலங்காரம், லலிதா சகஸ்கரநாம பாராயணம், குங்கும அர்ச்சனை உள்ளிட்ட சிறப்பு வழிபாடுகள் நடைபெறுகிறது.
# காந்தீஸ்வரம் ஏகாந்தலீஸ்வரர் திருக்கோவில்

## அமைவிடம்

மாநில நெடுஞ்சாலை 40, திருநெல்வேலி – திருச்செந்தூர் வழித்தடத்தில் ஆழ்வார்திருநகரி பேருந்து நிறுத்தத்தில் இறங்கி தாமிரபரணி ஆற்றைக் கடந்து அக்கரை சென்றால் ஆழ்வார்தோப்பு கிராமத்தில் அமைந்துள்ள இத்தலத்தை அடையலாம். ஆழ்வார்திருநகரியிலிருந்து ஆட்டோ ரிக்சா மூலமாகவும் இக்கோவிலை அடையலாம்.
# புண்ணியகோடி

***புண்ணியகோடி*** ( transl.மேன்மையான செயல்), ***எ ட்ரூத்ஃபுல் மதர்*** என்றும் வெளியிடப்பட்டது. 2020ஆம் ஆண்டு இரவிசங்கர் வெங்கடேசுவரன் இயக்கிய இந்திய சமசுகிருத மொழி இயங்குபடம் . இது சமசுகிருத மொழியில் வெளியான முதல் இயங்குபடம் ஆகும்.  
*புண்யகோடி* என்பது இரவிசங்கர் எழுதிய குழந்தைகளுக்கான கதையாக வெளிவந்த புத்தகத்தின் தழுவலாகும். கூட்டவழி மூலம் பெறுதல் முறையில் இப்படம் தயாரிக்கப்பட்டது. இத்திரைப்படம் 18 மார்ச் 2020 அன்று இந்தியத் திரைப்படத் தணிக்கை குழுவின் சான்றிதழைப் பெற்றது. ஆனால் கோவிட்-19 பெருந்தொற்று காரணமாக இதன் திரையரங்கு வெளியீடு நிறுத்தப்பட்டது. இறுதியாக சமசுகிருத பாரதி திரைப்படத்தை இணையவழி விமியோ மூலம் 25 மார்ச் 2020 அன்று திரையிடப்பட்டது. மேலும் நெற்ஃபிளிக்சு 31 மார்ச் 2020 அன்று இந்தப் படத்தை இதன் திரைப்படப் பட்டியலில் சேர்த்தது.
# புண்ணியகோடி

## சுருக்கம்

எப்பொழுதும் உண்மையைப் பேசும் ஒரு பசுவைப் பற்றி கன்னட மொழியில் எழுதிய கர்நாடகாவின் பிரபலமான நாட்டுப்புறப் பாடலை அடிப்படையாகக் கொண்டது *புண்யகோடி*. இக்கதை மனித-விலங்கு மோதலைச் சித்தரிக்கும் வடிவத்தில் பொழுதுபோக்கு மற்றும் தகவல். நேர்மை மற்றும் இயற்கையோடு இயைந்த வாழ்வு என்ற செய்தியை அடிப்படையாக கொண்டது. வேதகாலத்தில் காவிரி ஆற்றின் கரையோரமாக இருந்த கருநாடு கிராமத்தில் கதை அமைக்கப்பட்டுள்ளது. நாட்டுப்புற பாடலின் மூல ஆதாரம் பத்ம புராணத்தின் *ஸ்ரீஷ்டிகண்டின்* பதினெட்டாவது அத்தியாயம் ஆகும்.
# புண்ணியகோடி

## நடிகர்கள்

- புண்யகோடியாக ரேவதி
- கலிங்கனாக ரோஜர் நாராயண்
- சினேகா இரவிசங்கர்
- எஸ். ஆர். லீலா
- வித்யா சங்கர்
# புண்ணியகோடி

## வெளியீடு

*புண்யகோடி* முதலில் 2016-இல் வெளியிடத் திட்டமிடப்பட்டது. ஆனால் பின்னர் 2018-இற்கு தாமதமானது. இது திரைப்படமாக ஏப்ரல் 2020-ல் திரையரங்குகளில் வெளியிட திட்டமிடப்பட்டது. ஆனால் கோவிட்-19 பெருந்தொற்று நெற்ஃபிளிக்சில் எண்ணிம முறையில் வெளியிடப்பட்டது.
# புண்ணியகோடி

## மேலும் பார்க்கவும்

- சமசுகிருதத் திரைப்படத் துறை
# ஜி. பார்கவன் பிள்ளை

**ஜி. பார்கவன் பிள்ளை** (*G Bhargavan Pillai*)(1933-2009), கேரளாவைச் சேர்ந்த பிரபலமான நாட்டுப்புற எழுத்தாளர்களில் ஒருவர். கேரளாவின் கண்ணூரில் அமைந்துள்ள கேரள நாட்டுப்புற அகாதமியின் நிறுவனர் தலைவராக இருந்தார். பிள்ளையின் மிகவும் பிரபலமான படைப்பாக கக்கரிச்சி நாடகமும் (1976, மலையாளம்), கக்கரிச்சி நாடகம் பற்றிய புத்தகமும் உள்ளன. பார்கவன் பிள்ளை 17 ஏப்ரல் 2009 அன்று தனது 75வது வயதில் திருவனந்தபுரத்தில் உடல் நலக்குறைவால் காலமானார்.  
பார்கவன் பிள்ளையின் நாட்டுப்புற இலக்கிய எழுத்தாளராக அறியப்பட்டார். இவரது மனைவி கே.ஜி.லீலாவதி ஆவார்.
# ஜி. பார்கவன் பிள்ளை

## ஆரம்ப கால வாழ்க்கை

பிள்ளை கேரளாவின் ஆலப்புழா மாவட்டத்தில் பந்தளம் அருகே உள்ள குடச்சநாடு என்ற சிறிய கிராமத்தில் முண்டக்கல் குடும்பத்தில் பிறந்தார். இவர் பந்தளம் என். எஸ். எஸ். கல்லூரியில் தாவரவியலில் இளம் அறிவியல் பட்டம் பெற்றார். பின்னர் மலையாளத்தில் கேரளா பல்கலைக்கழக கல்லூரியில் முதுகலைப் பட்டம் பெற்றார். அகில இந்திய வானொலியில் 30 ஆண்டுகளுக்கும் மேலாக பணியாற்றிய பிறகு, 1991-ல் தயாரிப்பாளராகப் பணி ஓய்வு பெற்றார்.
# ஜி. பார்கவன் பிள்ளை

## விருதுகளும் கௌரவங்களும்

பிள்ளை 1977-ல் கேரளாவின் பாரம்பரிய கலை வடிவங்கள் குறித்து ஆய்வு மேற்கொள்ள மத்திய அரசின் மூத்த நிதியுதவித் தொகையினைப் பெற்றார். இவர் இந்திரா காந்தி நினைவு அறக்கட்டளையின் உதவித்தொகையும் பெற்றவர் ஆவார்.( (1986). பார்கவன் பிள்ளை 1994ல் கேரள சங்கீத நாடக அகாதமியின் விருது ஒன்றைப் பெற்றார். இவருக்கு 1996-ல் ரேவதி பட்டத்தானம் விருது வழங்கப்பட்டது.
# ஜி. பார்கவன் பிள்ளை

## முக்கிய படைப்புகள்

பார்கவனின் முக்கிய படைப்புகளில் சில:  
- பொரொட்டு நடக்கவும் மாட்டும்
- கேரளாத்திலே பாணன்மார் பாடுன்னு
- மத்திலேறிக்கண்ணி பணியாலயில்
- வானொலி நாடகம் (படிப்பு)
- கக்கரிச்சிநாடகம்
- ஆலயங்கள் தாரா வேனம் (நாட்டுப்புற பாடல்)
- நாட்டரங்கு: விகாசும் பரிணாமவும்
- இதிஹாச புத்திரர்கள்
- பூமுகம்
- ஈவி யுதே ஜீவசரித்திரம்
- பந்தளம் கே.பி - காவ்யஜீவிதம்
- ஆகாசவாணியில் இன்னாலே
- நாடோடி நாடகங்களுடே பின்னாலே
# எல்லீஸ் நகர்

**எல்லீஸ் நகர்** என்பது இந்தியா தீபகற்பத்தில் தமிழ்நாடு மாநிலத்தின் மதுரை மாவட்டத்தில் அமைந்துள்ள ஒரு புறநகர்ப் பகுதியாகும். சென்னை மாகாணத்தில், 1810 ஆம் ஆண்டு முதல் 1819 ஆம் ஆண்டு வரை பிரித்தானிய அரசு அதிகாரியாக பணிபுரிந்த, திருக்குறளின் அறத்துப்பால் அதிகாரத்தில் முதல் 13 அத்தியாயங்களை ஆங்கிலத்தில் மொழிபெயர்த்து உரை எழுதி அச்சிட்ட, பிரான்சிசு வைட் எல்லிசு என்பவரது நினைவாக, இப்பகுதிக்கு இப்பெயர் சூட்டப்பட்டது.  
கடல் மட்டத்திலிருந்து சுமார் 159 மீட்டர் உயரத்தில் அமைந்துள்ள எல்லீஸ் நகர் பகுதியின் புவியியல் ஆள்கூறுகள், (அதாவது, 9°54'49.7"N, 78°06'13.3"E) ஆகும். மதுரை, ஆரப்பாளையம், விளாங்குடி, கூடல் நகர், அரசரடி, தத்தனேரி, காளவாசல், கோச்சடை, பழங்காநத்தம், சிம்மக்கல், யானைக்கல், ஜெய்ஹிந்த்புரம் மற்றும் எஸ். எஸ். காலனி ஆகியவை எல்லீஸ் நகர் பகுதிக்கு அருகிலுள்ள முக்கிய புறநகர்ப் பகுதிகளாகும்.  
தமிழக அரசின் இந்து சமய அறநிலையத் துறை கட்டுப்பாட்டில் இயங்குகிற ஆனந்த விநாயகர் கோயில் எல்லிஸ் நகர் பகுதியில் அமைந்துள்ளது.  
எல்லீஸ் நகர் பகுதியானது, மதுரை மத்தி (சட்டமன்றத் தொகுதி) வரம்புக்கு உட்பட்டதாகும். இதன் சட்டமன்றத் தொகுதி உறுப்பினராக 2021 ஆம் ஆண்டு நடத்தப்பட்ட தேர்தலில் வெற்றி பெற்றவர் பி. டி. ஆர். பழனிவேல் தியாகராஜன் ஆவார். இப்பகுதி, மதுரை மக்களவைத் தொகுதியைச் சேர்ந்தது. 2019 ஆம் ஆண்டு நடத்தப்பட்ட தேர்தலில் மக்களவைத் தொகுதி உறுப்பினராக சு. வெங்கடேசன் வெற்றி பெற்றார்.
# காசிநாத் யாதவ்

**காசிநாத் யாதவ்** (*Kashinath Yadav*), உத்தரப்பிரதேசத்தின் காசீபூரைச் சேர்ந்த இந்திய நாட்டுப்புறப் பாடகர் மற்றும் அரசியல்வாதி ஆவார். இவர் அகிர் சமூகங்களின் இனப் போச்புரி நாட்டுப்புற வகையான *பிரகாவைப்* பாடுவதில் பிரபலமானவர். சமாஜ்வாதி கட்சியின் ஆட்சியில் உத்தரப்பிரதேச அரசில் இணை அமைச்சராக பதவி வகித்தார். உத்தரப் பிரதேச சட்ட மேலவை உறுப்பினராக மூன்று முறை பதவி வகித்துள்ளார். பகுஜன் சமாஜ் கட்சியின் நிறுவனர் கன்சிராம் ஆதரவுடன் முதல் முறையாகச் சட்ட மேலவை உறுப்பினர் ஆனார். பின்னர் காசிநாத், பகுஜன் சமாஜ் கட்சியிலிருந்து விலகி சமாஜ்வாதி கட்சியில் இணைந்தார். சமாஜ்வாதி கட்சியிலிருந்து இரண்டு முறை உ. பி.யின் சட்ட மேலவை உறுப்பினராக இருந்தார். இவர் மார்ச் 2021-ல் சமாஜ்வாதி கட்சியின் கலாச்சாரப் பிரிவின் தேசியத் தலைவராக நியமிக்கப்பட்டார்..  
செப்டம்பர் 2016-ல், முதல்வர் அகிலேஷ் யாதவ் பதவி விலகியபோது இவர், உ.பி.யின் ராஜ்ய கிருஷி உத்பதன் மண்டி பரிசத்தின் (உத்தரப்பிரதேச மாநில விவசாய உற்பத்தி சந்தை வாரியம்) தலைவராக நியமிக்கப்பட்டார்.  
இவர் முலாயம் சிங் யாதவுக்கு நெருக்கமானவர் எனக் கூறப்படுகிறது.
# கரம் மசாலா

கரம் மசாலா]]
**கரம் மசாலா** (ஆங்கிலம்*: Garam masala*; இந்துசுத்தானி / ( *garm masala*, "காரமான மசாலா")] என்பது இந்தியாவில் பயன்படுத்தப்படும் மசாலாப் பொருட்களின் கலவையாகும். இந்தியா, பாக்கித்தான், நேபாளம், வங்கதேசம், இலங்கை மற்றும் கரீபியன் உணவு வகைகளில் இது பொதுவாகப் பயன்படக்கூடியது. கரம் மசாலாவினைத் தனியாக அல்லது மற்ற சுவையூட்டிகளுடன் கலந்தோ பயன்படுத்தலாம்.